અક્ષય એટલે જેનો ક્ષય નથી થતો તે, ત્રીજ એ ગુજરાતી મહિનાની એક તિથિ છે. વૈશાખ મહિનાના શુક્લ પક્ષની ત્રીજનો દિવસ એટલે અક્ષય તૃતીયા. આ તિથિનો ક્યારેય ક્ષય થતો નથી. આપણે સૌ જાણીએ છીએ કે ગુજરાતી કેલેન્ડર મુજબ કેટલીક તિથિનો ક્ષય થતો હોય છે અને કેટલીક તિથિ રિપિટ પણ થતી હોય છે, પરંતુ અક્ષયતૃતીયાનો ક્યારેય ક્ષય થતો નથી. એટલું જ નહિ, અક્ષયતૃતીયાનો દિવસ મુહૂર્તની દષ્ટિએ અત્યંત પવિત્ર અને શુકનવંતો માનવામાં આવે છે એટલે એ દિવસને લોકો પોતાનાં શુભ કાર્યો કરવા માટેનું વણલખ્યું શ્રેષ્ઠ મુહૂર્ત માને છે. આજકાલ પરિસ્થિતિ બદલાઈ છે અને લોકો હવે પોતાના સુખસગવડ તેમ જ આરામની પ્રાયોરિટી આપતા થયા છે એટલે અખાત્રીજના દિવસે ભાગ્યે જ લગ્નપ્રસંગો ઊજવાતા હોય છે, પરંતુ થોડાં જ વર્ષો પહેલાં એવું બનતું કે અખાત્રીજના દિવસે લગ્નોની સીઝન ગણાતી. આ એક જ દિવસે એટલાં બધાં લગ્નો થતાં કે કોનાં લગ્નમાં હાજરી આપવી એ મૂંઝવણનો પ્રશ્ન બની જતો હતો !